ສານ​ຕັດ​ສິນວ່າ ທ່ານ ຄູ​ຈີ​ແນ​ລ​ລີ ຖືກ​ເລືອກ​ເປັນ ຜູ້​ອຳ​ນວຍ​ການວ່າ​ການ ອົງ​ການ USCIS ຢ່າງບໍ່​ຖືກ​ຕ້ອງ​ ຕາມ​ກົດ​ໝາຍ
ໂຄ​ສົກ​ຍິງ​ຄົນ​ນຶ່ງ​ຈາກ​ກະ​ຊວງ​ຮັກ​ສາ​ຄວາມ​ປອດ​ໄພ​ພາຍ​ໃນ, ທ່າ​ນ​ນາງ ເຮ​ເຕີ ສວິ​ຟ ໄດ້​ກ່າວ​ວ່າ “ເຫັ​ນ​ໄດ້​ຊັດ​ວ່າ​ພວກ​ເຮົາ​ບໍ່​ເຫັນ​ພ້ອມ​ກັບ​ຄວາມ​ຄິດ​ຂອງ​ສານ.
ຜູ້ພິພາກສາລັດຖະບານກາງ ສະຫະລັດ ທ່ານນຶ່ງໄດ້ຕັດສິນໃນວັນອາທິດວານນີ້ວ່າ ທ່ານ ເຄັນ ຄູຈີແນລລີ ໄດ້ຖືກເລືອກຢ່າງບໍ່ຖືກຕ້ອງຕາມກົດໝາຍເພື່ອເປັນຜູ້ອຳນວຍການວ່າການຂອງອົງການ ບໍລິການສັນຊາດ ແລະ ຄົນເຂົ້າເມືອງ ສະຫະລັດ, ແລະ ຍ້ອນແນວນັ້ນທ່ານຈະບໍ່ມີອຳນາດ ເພື່ອອອກຄຳສັ່ງຈຳກັດຈຳນວນເວລາທີ່ຜູ້ຂໍລີໄພສາມາດໄດ້ຮັບ ເພື່ອກະກຽມສຳລັບການສຳພາດກວດສອບເບື້ອງຕົ້ນຂອງເຂົາເຈົ້າ ການຄັດຄ້ານທາງກົດໝາຍໄດ້ຖືກນຳຂຶ້ນມາ ເພື່ອຕາງໜ້າໃຫ້ຊາວ ຮອນດູຣັສ ຫ້າຄົນ ຫຼັງຈາກທ່ານ ຄູຈີແນລລີ ໄດ້ຫຼຸດເວລາການໃຫ້ຄຳປຶກສາ ກ່ອນການສຳພາດ ກ່ຽວກັບ ຄວາມຢ້ານກົວທີ່ເຊື່ອຖືໄດ້ຈາກ 48 ຫຼື 72 ຊົ່ວໂມງ ເປັນ “ມື້ນຶ່ງຫຼື 24 ຊົ່ວໂມງ ຈາກວັນທີ່ເດີນທາງຮອດສະຖານທີ່ກັກຂັງ ” ຜູ້ພິພາກສາປະຈຳເຂດ ສະຫະລັດ ທ່ານ ແຣນດອຟ ມອສ ໄດ້ຕັດສິນວ່າ ຄະດີຕ່າງໆຂອງອົງການ USCIS ສຳລັບຊາວ ຮອນດູຣັສ ຫ້າຄົນຄວນຖືກສົ່ງໄປໃຫ້ອົງການສຳລັບການດຳເນີນການຕໍ່ໄປ, ແຕ່ທ່ານ ມອສ ບໍ່ໄດ້ສະເໜີການຊ່ວຍເຫຼືອໃດໆໃຫ້ຄົນອື່ນ ຜູ້ທີ່ກໍລະນີຂອງເຂົາເຈົ້າໄດ້ຖືກປະຕິເສດ ກຸ່ມຕ່າງໆທີ່ໄດ້ມີສ່ວນຮ່ວມໃນການດຳເນີນຄະດີ ໄດ້ພາກັນສະເຫຼີມສະຫຼອງການຕັດສິນຂອງວັນອາທິດວານນີ້ ຜູ້ອຳນວຍການຄະດີຄວາມຂອງອົງການ RAICES ທ່ານ ມານອຈ໌ ໂກວິນດາຢາ ໄດ້ກ່າວວ່າ “ພວກເຮົາຮູ້ສຶກປິຕິຍິນດີ ທີ່ຜູ້ຮ້ອງທຸກທີ່ກ້າຫານຂອງພວກເຮົາຈະມີໂອກາດເພື່ອຈັດຕັ້ງຄວາມສາມາດຂອງເຂົາເຈົ້າ ສຳລັບການຂໍລີ້ໄພ ດ້ວຍການປະຕິບັດຕາມກົດໝາຍ, ແລະ ສານໄດ້ສະໜັບສະໜູນປະເພນີຂອງປະເທດເຮົາ ດັ່ງກັບປະເທດທີ່ຕ້ອນຮັບຄົນເຂົ້າເມືອງ ” ໂຄສົກຍິງຄົນນຶ່ງຈາກກະຊວງຮັກສາຄວາມປອດໄພພາຍໃນ, ທ່ານນາງ ເຮເຕີ ສວິຟ ໄດ້ກ່າວວ່າ “ເຫັນໄດ້ຊັດວ່າພວກເຮົາບໍ່ເຫັນພ້ອມກັບຄວາມຄິດຂອງສານ ແລະ ພວກເຮົາກຳລັງເບິ່ງມັນຢ່າງໃກ້ຊິດຕື່ມອີກ ” ທ່ານ ມອສ ໄດ້ກ່າວວ່າ ທ່ານ ຄູຈີແນລລີ ບໍ່ໄດ້ແມ່ນຜູ້ຊ່ວຍຄົນທຳອິດທີ່ຖືກຕ້ອງຕາມກົດໝາຍຕໍ່ຜູ້ອຳນວຍການອົງການ USCIS ພາຍໃຕ້ກົດໝາຍປະຕິຮູບຕຳແໜ່ງຫວ່າງຂອງລັດຖະບານກາງ ແລະ ຈະບໍ່ສາມາດຖືກແຕ່ງຕັ້ງເປັນຜູ້ອຳນວຍການ ອີງຕາມສຳເນົາສານນັ້ນ, ໃນວັນທີ 1 ມິຖຸນາ 2019, ທ່ານ ລີ ແຟຣນຊິສ ຊິສນາ, ອະດີດຜູ້ອຳນວຍການຂອງອົງການ USCIS ທີ່ຖືກຮັບຮອງຕຳແໜ່ງໂດຍສະພາສູງ, ໄດ້ລາອອກ ແລະ ອີງຕາມກົດໝາຍການປະຕິຮູບຕຳແໜ່ງຫວ່າງຂອງລັດຖະບານກາງນັ້ນ ຜູ້ຊ່ວຍ “ຄົນທຳອິດ” ຂອງທ່ານ, ຄືອະດີດຮອງອຳນວຍການ ທ່ານ ມາກ ຄູແມນສ໌, ແມ່ນຄາດວ່າຈະສືບທອດຕຳແໜ່ງຜູ້ອຳນວຍການຢ່າງອັດຕະໂນມັດ ເກົ້າວັນຫຼັງຈາກທ່ານ ຊິສນາ ລາອອກນັ້ນ, ອະດີດລັດຖະມົນຕີກະຊວງຮັກສາຄວາມປອດໄພພາຍໃນ ທ່ານ ເຄວິນ ແມັກອາລີນັນ, ໄດ້ແຕ່ຕັ້ງທ່ານ ຄູຈີແນລລີ, ໃຫ້ປະຕິບັດໜ້າທີ່ເປັນຮອງອຳນວຍການຄົນສຳຄັນຂອງອົງການ USCIS, ເຊິ່ງແມ່ນຕຳແໜ່ງທີ່ສຳເນົາສານເວົ້າວ່າ ບໍ່ໄດ້ມີກ່ອນການແຕ່ງຕັ້ງທ່ານ ຄູຈີແນລລີ